དཔལ་ཆེན་རྡོ་རྗེ་གཏུམ་པོ་ལས༔ སྲུང་བའི་ཙཀྲ་རྣམ་གཉིས་བཞུགས༔ དཔལ་ཆེན་གསང་བའི་བདག་པོར་ཕྱག་འཚལ་ལོ༔ དང་པོ་འདོགས་པའི་ཙཀྲ་ནི༔ བྲི་གཞི་བུག་རལ་མེད་པ་ལ༔ རེ་ཁཱ་རིམ་པ་གསུམ་དུ་བསྐོར༔ ལྟེ་བ་སྲོག་ཡིག་གསང་བའི་སྔགས༔ དེ་ཕྱིར་མཚོན་འཁོར་རྩིབས་བཅུ་ལ༔ ཧ་ར་ཧ་ར་བཛྲ༔ མ་ཐ་མ་ཐ་བཛྲ༔ དྷུ་ན་དྷུ་ན་བཛྲ༔ ད་ཧ་ད་ཧ་བཛྲ༔ པ་ཙ་པ་ཙ་བཛྲ༔ དྷ་ར་དྷ་ར་བཛྲ༔ དྷཱ་ར་ཡ་དྷཱ་ར་ཡ་བཛྲ༔ དཱ་རུ་ན་དཱ་རུ་ན་བཛྲ༔ ཙྪིནྡྷ་ཙྪིནྡྷ་བཛྲ༔ བྷིནྡྷ་བྷིནྡྷ་བཛྲ༔ གཏུམ་པོ་བཅུ་ཡི་རང་སྔགས་བཀོད༔ རྩིབས་མཆན་ཁྲོ་བོ་
བཅུ་ཡི་སྔགས༔ ཨོཾ་བཛྲ་ཀྲོ་དྷ་ཧཱུྃ་ཀ་ར་ཧཱུྃ༔ སོགས༴ ཕྱི་རིམ་རྟེན་འབྲེལ་སྙིང་པོ་བཞི༔ ལས་
བཞིའི་ཤམ་བསྒྱུར་དབྱངས་གསལ་བཅས༔ ཕྱི་རོལ་རྡོ་རྗེ་མེ་ཡིས་བསྐོར༔ བཟང་དྲུག་རིན་ཆེན་ཆོས་སྨན་
བྱུགས༔ ནད་གདོན་གྲིབ་དང་བྱད་ཕུར་སོགས༔ གང་སྲུང་༼ཤིང་འབྲུག་ལོ་པ་ལྟ་བུ་མཆན།༽ མིང་སྤེལ་
སྔགས་༼བཛྲ་མ་མ་རཀྵ་རཀྵ༔༽དང་བཅས༔ ལེགས་ལྟེབ་ཚོན་སྐུད་ལྔ་ཡིས་བཅིངས༔ རབ་ཏུ་གནས་ཤིང་
སུས་བཏགས་པ༔ སྲུང་བའི་མཆོག་གྱུར་ཤིན་ཏུ་ཟབ༔ ས་མ་ཡ༔རྒྱ་རྒྱ་རྒྱ༔ དེ་ནས་བསྐོར་བའི་ཙཀྲ་ནི༔
རེ་ཁཱ་གསུམ་གྱི་དབུས་མ་རུ༔ ཧཱུྃ་དང་སྙིང་པོའི་གྲོང་ཁྱེར་གཞུག༔ དེ་ཕྱིར་འཁོར་ལོ་རྩིབས་བཅུ་ལ༔ རྩིབས་
ནང་ཤར་ཕྱོགས་ནས་དགྲ་བགེགས་བར་ཆད་བྱད་ཕུར་སོགས་གང་བསྲུང་དགོས་པ་ལས་སྲུངས་ཤིག༔ ཞེས་སོགས་ཕྱོགས་བཅུར་བསྒྱུར༔ རྩིབས་མཆན་ཁྲོ་བོ་ལ་དེ་ལྟར་བཟློག་ཅེས་སྦྱར༔ཕྱི་རོལ་རྟེན་འབྲེལ་
སྙིང་པོ་དང་༔ སྲུང་བའི་སྔགས་རྣམས་ཅི་རིགས་བྲི༔ རྡོ་རྗེ་མེ་ཡིས་ལེགས་པར་བསྐོར༔ ཁ་སྦྱར་བྱེད་ན་
ཡབ་ཡུམ་ཀྱི༔ སྔགས་རྣམས་ལེགས་པར་མ་འཁྲུགས་བྲི༔ སྲུང་བ་ལ་ནི་བཟང་དྲུག་དང་༔ བཟློག་པར་
ནག་པོ་དགུ་སྦྱོར་བྱུག༔ སྲོད་དང་གུང་གཉིས་བསྐོར་བ་ཡིས༔ བྱད་ཕུར་བར་ཆད་མི་མཐུན་ཕྱོགས༔ སྲུང་
ཞིང་འཇོམས་པར་བྱེད་པ་ཡིན༔ ཆུ་རླུང་སོགས་ལ་གྲངས་མང་གིས༔ སྡེ་བརྒྱད་འཁྲུགས་ཅིང་གནོད་པ་
མང་༔ སྒྲུབ་རྟེན་ཚུལ་དུ་ལེགས་པར་བཤམས༔ ཉ་སྟོང་བསྒྲུབ་པའི་དུས་རྣམས་སུ༔ བསྐོར་ན་དངོས་གྲུབ་
ཕུན་སུམ་འཚོགས༔ འཁོར་ལོའི་ཕྲིན་ལས་ཐོགས་པ་མེད༔ ཙཀྲ་གསུམ་དང་སུ་ལྡན་པ༔ ཕུར་ཐོགས་སྟོང་
དང་འགྲས་པའམ༔ སྣང་སྲིད་ལྷ་འདྲེ་ཡོ་ལོག་ཀྱང་༔ ཉམ་ང་བག་ཚ་རྡུལ་ཙམ་མེད༔ གསང་བདག་པདྨའི་
མི་བསླུའི་བཀའ༔ སྙིགས་དུས་ལྟ་སྤྱོད་རྩིང་པ་དང་༔ སྲོག་བདག་གཟའ་ཀླུའི་ཁ་དར་ནས༔ བྱུར་དང་རྦོད་
གཏོང་རྦད་འདྲེའི་ཚོགས༔ བྱུང་ན་སྲུང་བ་འདི་ཉིད་ལས༔ ལྷག་པ་སྟོང་གསུམ་མཐའ་བསྐོར་ཡང་༔ རྙེད་པར་མི་འགྱུར་དམ་ཚིག་གནད༔ བཀའ་འདི་སྤུ་གྲི་གསུམ་གྱིས་སྲུངས༔ ལས་ཅན་གཅིག་དང་འཕྲད་པར་ཤོག༔ ས་མ་ཡཱ༔ རྒྱ་རྒྱ་རྒྱ༔ གཏེར་རྒྱ༔ སྦས་རྒྱ༔ གཏད་རྒྱ༔ གུ་ཧྱ༔ བརྡ་ཐིམ༔